 NA FARHIYA HUSSEIN MRADI wa Bandari ya Lamu na Muunganisho wa Miundomsingi ya Barabara hadi Sudan Kusini na Ethiopia (Lapsset) wenye thamani ya Sh17.9 bilioni sasa unakabiliwa na hatari kubwa baada ya China kutoa tahadhari za kiusalama kwa raia wake wanaoishi nchini Kenya. Ushauri huo, unaoashiria kudorora kwa usalama kunakochangiwa na matukio ya siasa za kijiografia na changamoto za usalama wa ndani, umeibua wasiwasi kuhusu mustakabali wa mradi wa Lapsset. China imewashauri raia wake kuepuka baadhi ya maeneo ndani ya Kenya, hasa yale yaliyo karibu na mpaka wa Somalia kama vile Mandera, Wajir, Garissa, na Lamu. Notisi hii ya tahadhari imeleta wasiwasi kwa washikadau wanaohusika katika mradi wa Lapsset, ambao ni wa umuhimu mkubwa katika maendeleo ya miundombinu. Barabara chini ya mradi wa Lapsset, ni ya urefu wa kilomita 453. Miongoni mwa sehemu muhimu za barabara hiyo ni ile ya Lamu-Ijara-Garissa yenye urefu wa kilomita 257, ambayo ni kiungo muhimu katika uchukuzi. Zaidi ya hayo, mradi wa Lapsset unajumuisha barabara ya Hindi-Bodhei-Basuba-Kiunga yenye urefu wa kilomita 113 na sehemu ya Ijara-Sanghailu-Hulugho yenye urefu wa kilomita 83. Hizi zote zinapita katika eneo la msitu wa Boni, eneo ambalo linakabiliana na donda sugu la ugaidi na ambalo liko katika kaunti tatu. Mradi mzima wa Lapsset unajengwa na kampuni ya China Communications Construction Company, Ltd (CCCC). Ushauri wa tahadhari za kiusalama kwa raia wa China uliotolewa na serikali yao, huenda ukaathiri kasi na maendeleo ya mradi wa Lapsset, ikizingatiwa kwamba shughuli za CCCC zinaweza kuathiriwa pakubwa. Kamishna wa Kaunti ya Lamu Bw Louis Rono amesema kwa sasa hakuna kazi ya ujenzi inayoendelea kwenye barabara ya Lamu-Wajir. “Kulikuwa na tatizo kwenye hiyo barabara. Mimi ni mgeni hapa na sifahamu undani wake. Lakini hivi karibuni ujenzi utaanza. Hakuna raia yeyoye wa China hapa kwa sasa. Walifanya kazi katika Bandari ya Lamu na kuondoka,” alisema Bw Rono bila kufichua maelezo ya kwa nini ujenzi ulisitishwa. Misururu wa mashambulio yaliyolenga magari ya usalama ilianza mwaka wa 2017, kulingana na uchunguzi wa Taifa Leo. Mwezi wa Januari mwaka wa 2021, kazi ya ujenzi wa barabara ya Lapsset ilisimamishwa kwa zaidi ya miezi mitatu kutokana na kuongezeka kwa visa vya mashambulio ya kigaidi. Baadaye mwezi Machi, wanamgambo wa Al-Shabaab waliokuwa wamejihami kwa silaha nzito walivamia eneo la Majengo katika msitu wa Boni na kuua wafanyakazi watano wa ujenzi na kujeruhi watatu. Wavamizi hao pia waliteketeza magari ya ujenzi na pikipiki kadhaa za wafanyakazi. Mradi wa Lapsset umeletwa mwamko mpya, kwani unaahidi kufungua njia mpya za biashara na fursa za kiuchumi, si tu kwa Kenya lakini pia kwa nchi jirani za Sudan Kusini na Ethiopia. Hata hivyo, hatua ya serikali ya China ni ukumbusho tosha wa hali tete ya usalama katika baadhi ya maeneo ya Kenya, hasa yaliyo karibu na mpaka na Somalia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  